Նիկոլայ Նևրև

Նիկոլայ Վասիլևիչ Նևրև (, 1830, Մոսկվա —  (16) մայիսի, 1904, Մոգիլյովի նահանգ), ռուս պատմանկարիչ և կենցաղանկարիչ, Գեղարվեստական շրջիկ ցուցահանդեսների ընկերության ամենավառ ներկայացուցիչներից մեկը։

Կենսագրություն 

Նիկոլայ Նևրևը ծնվել է 1830 թվականին Մոսկվայում։ 1850-1855 թվականներին սովորել է Մոսկվայի նկարչության, քանդակագործության և ճարտարապետության ուսումնարանում, որն ավարտելիս ստացել է ազատ նկարչի կոչում։

Մշտապես բնակվելով Մոսկվայում՝ ստեղծել է դիմանկարներ, ապա նկարել է պատկերներ ռուս ժողովրդի կենցաղից, իսկ 1870-ական թվականների կեսերից նրա աշխատանքների թեման եղել է առավելապես Ռուսաստանի պատմությունը։

1881 թվականին Նիկոլայ Նևրևը դառնում է Գեղարվեստական շրջիկ ցուցահանդեսների ընկերության անդամ։

Կենցաղանկարչության բնագավառում Նիկոլայ Նևրևի ամենահայտնի աշխատանքներից են՝ «Հոգեհանգիստ գյուղական գերեզմանատանը» (, 1865), «Ավագ սարկավագը առևտրականի ծննդյան օրը նրան մաղթում է երկար տարիների կյանք» (, 1866, Տրետյակովյան պատկերասրահ), «Ոչ վաղ անցյալից» (, 1866,Տրետյակովյան պատկերասրահ), «Չինովնիկի ժառանգությունը» (, «Օտարականն առևտրականի ընտանիքում» (), «Վոյեվոդա» () (Ադամ Միցկևիչի պոեմից), «Երկու ընկերուհիներ» (), «Ժառանգության բաժանում» (, 1889, Տրետյակովյան պատկերասրահ, Մոսկվա) և «Խնամախոսություն» (, 1889, Տրետյակովյան պատկերասրահ)։

Նիկոլայ Նևրևի՝ պատմական թեմատիկայով նկարներից են՝ «Իշխան Ռոման Գալիցկին ու պապի դեսպանները» (), «Դմիտրի Ինքնակոչը Վիշնևեցկու մոտ» (, 1881, պահվում է Տրետյակովյան պատկերասրահում), «Քսենյա Գոդունովային ներկայացնում են Կեղծ Դմիտրիին» (, 1882), «Զախարի Լյապունովը և Վասիլի Շույսկին» (, 1886), «Նիկոն պատրիարքը դատարանի առաջ» (, 1885) և «Յարոսլավ Իմաստունն իր դստերը՝ Աննային, ուղարկում է Ֆրանիսայի Հենրիխ I թագավորի հետ ամուսնանալու» (, 1888):

Կյանքի վերջին տարիները Նիկոլայ Նևրևն անցկացրել է խիստ կարիքի մեջ։ Կորցնելով որդուն՝ 74 տարեկան հասակում հուսահատությունից ինքնասպան է եղել Մոգիլյովի նահանգում գտնվող իր Լիսկովշչինա կալվածքում։

Հիշատակ 
1980 թվականի սեպտեմբերի 25-ին ԽՍՀՄ-ում թողարկվել է Նիկոլայ Նևրևի ծննդյան 150-ամյակին նվիրված նամականիշ։

Բելառուսի Մոգիլյովի մարզում ամեն տարի անցկացվում է Նկարչության բացօթյա փառատոն՝ նվիրված Նիկոլայ Նևրևի հիշատակին։

Ծանոթագրություններ

Աղբյուրներ 
 * Неврев // Энциклопедический словарь Брокгауза и Ефрона : в 86 т. (82 т. и 4 доп.). — СПб., 1890—1907.

Գրականություն

Արտաքին հղումներ 
 
 
 
 

Ռուս նկարիչներ
Պերեդվիժնիկներ
Մոսկվայի նկարչության, քանդակագործության և ճարտարապետության ուսումնարանի շրջանավարտներ
Ինքնասպան նկարիչներ
20-րդ դարի ռուս նկարիչներ